Det er ikke hver dag, at landmand Rune Nielsen får besked på at betale over 80.000 kroner tilbage - penge, som han havde fået refunderet af Arbejdsgivernes Elevrefusion (AER) for sine to ukrainske landbrugselevers skoleophold på hver seks måneder. Og nu kan han heldigvis også sende regningen direkte videre til Aalborg Tekniske Skole, der erkender, at den er erstatningspligtig over for de 20 landmænd. - Det havde jeg egentlig også regnet med, for jeg handlede i god tro. Og så gik jeg ud fra, at alting var i orden, når det drejede sig om en offentlig institution som Teknisk Skole, siger Rune Nielsen til TV2/Nord. Lige nu har Rune Nielsen tre ukrainere i praktik på sin gård. Men skoleopholdet på seks måneder må de undvære, efter at Aalborg Tekniske Skoles forkortede uddannelse af ukrainske landbrugselever blev kendt ulovlig tilbage i februar. - Teknisk Skole har ikke gjort sit arbejde godt nok, men 3F gør også en sag større end den egentlig er. De gør i hvert fald ikke praktikanter en tjeneste, for nu kommer de ikke på skole og går glip af en viden, som de kunne have brugt i deres eget land, siger Rune Nielsen.

Referat:
Aalborg Teknisk Skole erkender sin juridiske erstatningspligt over for 20 jyske landmænd, der har fået en millionregning fra Arbejdsgivernes Elevrefusion.